title: A Tanács (KKBP) 2017/289 határozata (2017. február 17.) az Európai Unió afganisztáni különleges képviselője megbízatásának meghosszabbításáról szóló (KKBP) 2015/2005 határozat módosításáról

text:
               18.2.2017

               HU

               Az Európai Unió Hivatalos Lapja

               L 42/13

         A TANÁCS (KKBP) 2017/289 HATÁROZATA
   (2017. február 17.)
   az Európai Unió afganisztáni különleges képviselője megbízatásának meghosszabbításáról szóló (KKBP) 2015/2005 határozat módosításáról
   AZ EURÓPAI UNIÓ TANÁCSA,
   tekintettel az Európai Unióról szóló szerződésre és különösen annak 33. cikkére és 31. cikke (2) bekezdésére,
   tekintettel az Unió külügyi és biztonságpolitikai főképviselőjének javaslatára,
   mivel:

               (1)

               A Tanács 2013. július 22-én elfogadta a 2013/393/KKBP határozatot (1), amellyel Franz-Michael SKJOLD MELLBIN-t nevezte ki az Európai Unió afganisztáni különleges képviselőjévé (EUKK).

               (2)

               A Tanács 2015. november 10-én elfogadta a (KKBP) 2015/2005 határozatot (2), amely 2017. február 28-ig meghosszabbította az EUKK megbízatását.

               (3)

               A Tanács 2016. május 12-én megerősítette az Unió azon kötelezettségvállalását, hogy az EUPOL Afganisztán 2016-os befejezését követően is támogatja az afganisztáni polgári rendőrséget. A Tanács különösen kiemelte, hogy meg kell erősíteni és tovább kell fokozni azokat az eredményeket, amelyeket Afganisztán az emberi jogoknak, és elsődlegesen a nők és a gyermekek jogainak a tiszteletben tartása, védelme és előmozdítása terén elért, és ezeket az eredményeket a kormány valamennyi tevékenységében érvényre kell juttatni. Az említett támogatást mindenekelőtt az EUKK afganisztáni megbízatásának megerősítése révén kell biztosítani.

               (4)

               Az EUKK megbízatását további hat hónapra meg kell hosszabbítani.

               (5)

               Az EUKK a megbízatását olyan helyzetben látja el, amely rosszabbodhat, és amely akadályozhatja az Unió külső tevékenységének tekintetében a Szerződés 21. cikkében meghatározott célkitűzések elérését,

         ELFOGADTA EZT A HATÁROZATOT:
   1. cikk
   A (KKBP) 2015/2005 határozat a következőképpen módosul:

               1.

               Az 1. cikk helyébe a következő szöveg lép:
               „1. cikk
               Az Európai Unió különleges képviselője
               A Tanács 2017. augusztus 31-ig meghosszabbítja Franz-Michael SKJOLD MELLBIN-nek mint az Európai Unió afganisztáni különleges képviselőjének (EUKK) a megbízatását. A Tanács határozhat úgy, hogy az EUKK megbízatását korábban megszünteti a Politikai és Biztonsági Bizottság (PBB) értékelése és az Unió külügyi és biztonságpolitikai főképviselőjének (a továbbiakban: főképviselő) javaslata alapján.”;

               2.

               A 2. cikk helyébe a következő szöveg lép:
               „2. cikk
               Politikai célkitűzések
               Az EUKK az Uniót képviseli Afganisztánban, és a tagállamok afganisztáni képviselőivel szorosan együttműködve előmozdítja az uniós politikai célkitűzéseket. Ezen belül az EUKK:

                           a)

                           hozzájárul az EU–Afganisztán együttes nyilatkozatnak és az Afganisztánra vonatkozó, 2014–2016-os uniós stratégiának a végrehajtásához, az Afganisztánra vonatkozó, 2017–2020-as uniós stratégiának a kialakításához, és adott esetben az EU és Afganisztán közötti partnerségi és fejlesztési együttműködési megállapodásnak a végrehajtásához, valamint a migrációs kérdésekre vonatkozó Afganisztán–EU közös koncepciónak a végrehajtásához;

                           b)

                           támogatja az Unió és Afganisztán közötti politikai párbeszédet;

                           c)

                           támogatja az Egyesült Nemzetek Szervezete (ENSZ) által Afganisztánban betöltött kulcsfontosságú szerepet, különös hangsúlyt helyezve a nemzetközi segítségnyújtás erőteljesebb koordinációjához való hozzájárulásra, ezáltal elősegítve a bonni, a chicagói, a tokiói, a londoni és a brüsszeli konferencián született eredményeknek, valamint a vonatkozó ENSZ-határozatoknak a végrehajtását;

                           d)

                           olyan megbízható és hatékony rendőri szolgálat kialakítása irányában mozdítja előre az afganisztáni reformfolyamatot, amely a nemzetközi szabványoknak megfelelően, a jogállamiság és az emberi jogok teljes körű tiszteletben tartásával működik.”;

               3.

               A 3. cikk helyébe a következő szöveg lép:
               „3. cikk
               Megbízatás
               Megbízatásának teljesítése érdekében az EUKK az uniós tagállamok afganisztáni képviselőivel szorosan együttműködve:

                           a)

                           elősegíti az afganisztáni politikai folyamatokra és fejleményekre vonatkozó uniós álláspont érvényesülését;

                           b)

                           szoros kapcsolatot tart fenn az érintett afgán intézményekkel és támogatja fejlesztésüket, különös tekintettel a kormányra, a parlamentre és a helyi hatóságokra. Az EUKK kapcsolatot tart egyéb afgán politikai csoportokkal és más érintett afganisztáni szereplőkkel, így különösen az érintett civil társadalmi szereplőkkel is;

                           c)

                           szoros kapcsolatot tart fenn az Afganisztánban érdekelt nemzetközi és regionális szereplőkkel, így különösen az ENSZ főtitkárának különmegbízottjával, az Észak-atlanti Szerződés Szervezetének (NATO) polgári főképviselőjével és más kulcsfontosságú partnerekkel és szervezetekkel;

                           d)

                           információval szolgál az EU–Afganisztán együttes nyilatkozat, az Afganisztánra vonatkozó, 2014–16-os uniós stratégia és az EU és Afganisztán közötti partnerségi és fejlesztési együttműködési megállapodás célkitűzéseinek, valamint a bonni, a chicagói, a tokiói, a londoni és a brüsszeli konferencián kitűzött céloknak a megvalósítása terén elért eredményekre vonatkozóan, különösen a következő területeken:

                                       i.

                                       polgári kapacitásépítés, különösen az országosnál alacsonyabb szinten;

                                       ii.

                                       jó kormányzás, a korrupció elleni küzdelem, valamint a jogállamisághoz szükséges intézmények létrehozása, különös tekintettel a független igazságszolgáltatási rendszerre;

                                       iii.

                                       választási és alkotmányos reformok;

                                       iv.

                                       a biztonsági ágazat reformja, ideértve a bírósági intézmények és a jogállamiság, a nemzeti hadsereg és a rendőri erők megerősítését és mindenekelőtt a polgári rendőrség fejlesztését;

                                       v.

                                       a növekedés előmozdítása, nevezetesen a mezőgazdaságon és a vidékfejlesztésen keresztül;

                                       vi.

                                       Afganisztán nemzetközi emberi jogi kötelezettségeinek tiszteletben tartása, beleértve a kisebbségekhez tartozó személyek jogainak, valamint a nők és gyermekek jogainak a tiszteletben tartását;

                                       vii.

                                       a demokratikus alapelvek és a jogállamiság tiszteletben tartása;

                                       viii.

                                       a nők részvételének előmozdítása a közigazgatásban, a civil társadalomban és – az 1325(2000). sz. ENSZ BT-határozattal összhangban – a békefolyamatokban;

                                       ix.

                                       Afganisztán nemzetközi kötelezettségeinek a tiszteletben tartása, ideértve a terrorizmus, a tiltott kábítószer-kereskedelem és az emberkereskedelem, valamint a tömegpusztító fegyverek és az azokkal kapcsolatos eszközök elterjedése elleni nemzetközi erőfeszítések terén való együttműködést is;

                                       x.

                                       a humanitárius segítségnyújtás, valamint a menekültek és a belső menekültek szabályos visszatérésének az elősegítése; és

                                       xi.

                                       az afganisztáni uniós jelenlét és tevékenységek hatékonyságának fokozása, valamint a következőkben való részvétel:

                                                   —

                                                   az Afganisztánra vonatkozó 2014–2016-os uniós stratégiáról szóló, a Tanács által kért végrehajtási jelentésnek az elkészítése;

                                                   —

                                                   az Afganisztánra vonatkozó új, 2017–2020-as uniós stratégiának a kialakítása;

                                                   —

                                                   a migrációs kérdésekre vonatkozó Afganisztán–EU közös koncepciónak a végrehajtása.

                           e)

                           támogatja az afganisztáni rendőri szolgálat fejlesztését, nevezetesen az alábbiak révén:

                                       i.

                                       az afgán hatóságok tevékenységeinek figyelemmel kísérése és részükre stratégiai tanácsadás nyújtása a vezetési és a döntéshozatali képesség hosszú távú fejlesztésének javítása érdekében, az afgán nemzeti rendőrség keretein belül a polgári rendőri szolgálat előmozdítása céljával;

                                       ii.

                                       a belügyminisztérium tevékenységeinek figyelemmel kísérése és részére tanácsadás nyújtása a minisztérium reformjával és az afgán nemzeti rendőrség szakmai fejlesztésével összefüggő különféle szempontokkal – például a közösségi rendészettel, a hírszerzésen alapuló rendfenntartással és a bűnügyi nyomozással kapcsolatos szakpolitikák végrehajtásával – kapcsolatban;

                                       iii.

                                       az igazságügyi minisztérium korrupcióellenes igazságügyi központja tevékenységeinek figyelemmel kísérése és részére tanácsadás nyújtása a közszférán belüli magas szintű korrupció kezelése érdekében;

                           f)

                           aktívan részt vesz a helyi koordinációs fórumokon, mint például a közös koordináló és felügyelő testület munkájában, a részt nem vevő tagállamokat pedig teljes körűen tájékoztatja az ezeken a szinteken hozott döntésekről;

                           g)

                           tanácsot ad az Unió Afganisztánnal kapcsolatos, nemzetközi konferenciákon képviselendő álláspontjára vonatkozóan, és részt vesz annak kialakításában az afgán hatóságokkal és a főbb nemzetközi partnerekkel szoros együttműködésben;

                           h)

                           a vonatkozó kezdeményezéseken – így például az Ázsia szívén/isztambuli folyamaton és az afganisztáni regionális gazdasági együttműködési konferencián (RECCA) – keresztül tevékeny szerepet vállal a regionális együttműködés előmozdításában;

                           i)

                           hozzájárul az uniós emberi jogi politika és az uniós emberi jogi iránymutatások végrehajtásához, különös tekintettel a konfliktus sújtotta területeken élő nők és gyermekek helyzetére, elsősorban az ezzel kapcsolatos fejlemények nyomon követése és kezelése révén;

                           j)

                           adott esetben támogatást nyújt az afgán irányítású és mindenkire kiterjedő, békefolyamatokhoz, amelyek elvezetnek a tárgyalásos politikai rendezéshez és a tartós megbékéléshez, az Afganisztánnal foglalkozó, „Partnerség a jólétért és a békéért” címmel megrendezett brüsszeli konferencia résztvevői által kiadott közlemény 25. pontjának megfelelően.”

               4.

               Az 5. cikk (1) bekezdése a következő albekezdéssel egészül ki:
               „Az EUKK megbízatásával kapcsolatos kiadások fedezésére szánt pénzügyi referenciaösszeg a 2017. március 1-jétől2017. augusztus 31-ig terjedő időszakra 5 700 000 EUR.”

               5.

               A 14. cikk helyébe a következő szöveg lép:
               „14. cikk
               Felülvizsgálat
               E határozat végrehajtását, valamint az érintett régióra irányuló egyéb uniós hozzájárulásokkal való összhangját rendszeresen felül kell vizsgálni. Az EUKK a megbízatásának lejárta előtt a megbízatás végrehajtásáról szóló átfogó jelentést nyújt be a Tanácsnak, a főképviselőnek és a Bizottságnak.”.

         2. cikk
   Hatálybelépés
   Ez a határozat az elfogadásának napján lép hatályba.

      Kelt Brüsszelben, 2017. február 17-én.

            a Tanács részéről

            az elnök

         E. BARTOLO

      (1)  A Tanács 2013/393/KKBP határozata (2013. július 22.) az Európai Unió afganisztáni különleges képviselője megbízatásának meghosszabbításáról szóló 2013/382/KKBP határozat módosításáról (HL L 198., 2013.7.23., 47. o.).

      (2)  A Tanács (KKBP) 2015/2005 határozata (2015. november 10.) az Európai Unió afganisztáni különleges képviselője megbízatásának meghosszabbításáról (HL L 294., 2015.11.11., 53. o.).


title: 2010/489/EU: A Tanács határozata ( 2010. július 12. ) az Európai Unió és a Brazil Szövetségi Köztársaság kormánya közötti, a polgári légi közlekedés biztonságáról szóló megállapodás aláírásáról

text:
               16.9.2010

               HU

               Az Európai Unió Hivatalos Lapja

               L 243/1

         A TANÁCS HATÁROZATA
   (2010. július 12.)
   az Európai Unió és a Brazil Szövetségi Köztársaság kormánya közötti, a polgári légi közlekedés biztonságáról szóló megállapodás aláírásáról
   (2010/489/EU)
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 100. cikke (2) bekezdésére és 207. cikke (4) bekezdésére, annak 218. cikke (5) bekezdésével, valamint 218. cikke (8) bekezdésének első albekezdésével összefüggésben,
   tekintettel az Európai Bizottság javaslatára,
   mivel:

               (1)

               A Bizottság a tárgyalások megkezdésére felhatalmazó 2009. október 9-i tanácsi határozattal összhangban tárgyalásokat folytatott az Európai Unió nevében a Brazil Szövetségi Köztársaság kormányával egy, a polgári légi közlekedés biztonságáról szóló megállapodásról.

               (2)

               A Bizottság által tárgyalt megállapodást – annak későbbi lehetséges megkötésére figyelemmel – alá kell írni.

               (3)

               A tagállamok megteszik a szükséges intézkedéseket annak biztosítására, hogy a Brazíliával kötött, hasonló tárgyú kétoldalú megállapodásaikat e megállapodás hatálybalépésétől kezdve felmondják,

         ELFOGADTA EZT A HATÁROZATOT:
   1. cikk
   Az Európai Unió és a Brazil Szövetségi Köztársaság kormánya között létrejött, a polgári légi közlekedés biztonságáról szóló megállapodás (a továbbiakban: megállapodás) aláírását a Tanács az Unió nevében jóváhagyja, a megállapodás (1) megkötésére is figyelemmel.
   2. cikk
   A Tanács elnöke felhatalmazást kap, hogy – annak megkötésére is figyelemmel – kijelölje az Unió nevében a megállapodás aláírására jogosult személy(eke)t.
   3. cikk
   Ez a határozat az elfogadásának napján lép hatályba.

      Kelt Brüsszelben, 2010. július 12-én.

            a Tanács részéről

            az elnök

         S. LARUELLE

      (1)  A megállapodás szövegét a megkötéséről szóló határozattal hirdetik ki.


title: A Tanács határozata (2014. április 14.) az Ukrajnának nyújtott makroszintű pénzügyi támogatásról

text:
                  15.4.2014

                  HU

                  Az Európai Unió Hivatalos Lapja

                  L 111/85

         A TANÁCS HATÁROZATA
         (2014. április 14.)
         az Ukrajnának nyújtott makroszintű pénzügyi támogatásról
         (2014/215/EU)
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 213. cikkére,
         tekintettel az Európai Bizottság javaslatára,
         mivel:

                     (1)

                     Az Európai Unió és Ukrajna közötti kapcsolatok az európai szomszédságpolitika és a keleti partnerség keretén belül fejlődnek. Az Unió és Ukrajna közötti partnerségi és együttműködési megállapodás 1998. március 1-jén lépett hatályba. A kétoldalú politikai párbeszéd és a gazdasági együttműködés a 2009. november 23-án elfogadott EU–Ukrajna társulási menetrend keretében további fejlődésen ment keresztül. Egy mélyreható és átfogó szabadkereskedelmi térséget is magában foglaló, az egyrészről az Európai Unió, az Európai Atomenergia-közösség és tagállamaik, másrészről Ukrajna közötti társulási megállapodásról (a továbbiakban: társulási megállapodás) 2007–2011 között tárgyalások folytak, és 2012-ben parafálták. 2013. november 21-én az ukrán miniszteri kabinet úgy döntött, hogy felfüggeszti a társulási megállapodás aláírását. Ugyanakkor, az ukrán kormány 2014. februári lemondását követően a jelenlegi ukrán kormány kinyilvánította a társulási megállapodás közeljövőben történő aláírására vonatkozó szándékát. Az Ukrajnáról szóló 2014. március 6-i nyilatkozatában az Európai Tanács jelezte, hogy a lehető leggyorsabban alá kívánja írni a társulási megállapodás valamennyi politikai fejezetét, továbbá egyoldalú intézkedéseket hoz annak érdekében, hogy Ukrajna érdemben profitálni tudjon a mélyreható és átfogó szabadkereskedelmi térség kínálta előnyökből.
                     E célból a Bizottság 2014. március 11-én európai parlamenti és tanácsi rendeletre irányuló javaslatot fogadott el.

                     (2)

                     A jelenlegi politikai válság rendkívül hátrányosan érinti Ukrajna már egyébként is ingatag gazdasági és pénzügyi stabilitását. Ukrajnának pillanatnyilag egy rendkívül gyenge és gyorsan romló fizetési mérleggel és költségvetési helyzettel kell megküzdenie, és közben a gazdaság újra a recesszió irányába tart. Az Oroszország által nyújtott 15 milliárd USD összegű támogatási csomag tényszerű felfüggesztése és a Gazprom társaság által korábban biztosított kedvezményes gázáraknak – a bejelentettek szerint – 2014 áprilisától kezdődő kivezetése csak tovább fogják súlyosbítani a helyzetet. Ezen körülmények között fennáll a komoly kockázata annak, hogy Ukrajna fizetésképtelenné válik.

                     (3)

                     Az előző kormány lemondását követően az ukrán parlament 2014. február 22-én kinevezte az új ideiglenes elnököt, majd február 27-én az új kormányt. Jóllehet újra hatályba helyezték a 2004-es ukrán alkotmányt és 2014. május 25-re elnökválasztást hirdettek, Ukrajna nem tudott visszatérni a politikai stabilitáshoz, mivel szuverenitását és területi integritását az Oroszországi Föderáció nemrégiben megsértette.

                     (4)

                     Ezen körülmények között Ukrajna a nemzetközi hitelezők és donorok sürgős pénzügyi támogatására szorul. Tekintettel arra, hogy amennyiben e pénzügyi támogatás nyújtásáról szóló határozatot a Parlament és a Tanács az Európai Unió működéséről szóló szerződés (EUMSZ) 212. cikkével összhangban a rendes jogalkotási eljárás keretében fogadná el, az Unió által Ukrajnának nyújtott makroszintű pénzügyi támogatásának (a továbbiakban: uniós makroszintű pénzügyi támogatás) gyors folyósítására 2014 első felében nem lenne lehetőség és az így nem jelentene megoldást Ukrajna sürgős pénzügyi szükségleteire. Éppen ezért indokolt az uniós makroszintű pénzügyi támogatást az EUMSZ 213. cikke alapján elfogadott tanácsi határozat alapján nyújtani.

                     (5)

                     A támogatás sürgőssége azzal magyarázható, hogy Ukrajnának a más nemzetközi pénzügyi intézmények és kétoldalú donorok által nyújtott források, valamint a 2002/639/EK tanácsi határozat (1) alapján, illetve a 646/2010/EU európai parlamenti és tanácsi határozat (2) alapján nyújtott makroszintű pénzügyi támogatás mellett azonnali szüksége van forrásokra.

                     (6)

                     Az Ukrajnában jelenleg zajló válság indokolttá teszi az EUMSZ 213. cikke szerinti sürgős eljárás kivételes alkalmazását. Ez, az Ukrajnának nyújtandó makroszintű pénzügyi támogatásról szóló határozat nem érinti a makroszintű pénzügyi támogatással kapcsolatos többi jövőbeli műveletet.

                     (7)

                     Az ukrán kormány lemondása óta az Unió több alkalommal hangot adott az iránti elkötelezettségének, hogy támogatja az új ukrán kormányt a helyzet stabilizálására és a reformok megvalósítására irányuló céljai tekintetében. Az Unió egyúttal jelezte, egy nemzetközi támogatási csomaggal összefüggésben – feltéve, ha Ukrajna egyértelműen elkötelezett a reformok iránt – kész teljes mértékben támogatni a nemzetközi közösség és a nemzetközi pénzügyi intézmények és különösen az Nemzetközi Valutaalap (IMF) erőfeszítéseit Ukrajna azonnali pénzügyi szükségleteinek kielégítése céljából. Az Unió által Ukrajnának nyújtott pénzügyi segítség összhangban van az Uniónak az európai szomszédságpolitika és a keleti partnerség keretében meghirdetett politikájával.

                     (8)

                     Az uniós makroszintű pénzügyi támogatásnak feltételekhez és célhoz nem kötött, fizetésimérleg-támogatásra irányuló rendkívüli pénzügyi eszköznek kell lennie, amelynek célja a kedvezményezett azonnali külső finanszírozási szükségletének kielégítése és egy olyan – hathatós és közvetlenül érvényesülő kiigazítási és strukturális reformintézkedéseket tartalmazó – szakpolitikai program végrehajtásának támogatása, amelyet a fizetési mérleg helyzetének rövid időn belüli javítására dolgoztak ki.

                     (9)

                     Az ukrán hatóságok és az IMF között várhatóan rövid időn belül megállapodás születik egy gazdasági programról, amelyet az IMF-fel kötött finanszírozási megállapodás fog támogatni.

                     (10)

                     Ukrajna fizetési mérlegének drámaian romló helyzetére tekintettel a Bizottság 2014. március 5-én támogatási csomagot jelentett be, amelynek a javaslatban szereplő uniós makroszintű pénzügyi támogatás is részét képezte. A csomagot az Európai Tanács a 2014. március 6-i rendkívüli ülésén jóváhagyta. A csomag 2014–2020 közötti időszakra összesen 11 milliárd EUR összegű pénzügyi támogatást tartalmaz, amelynek legfeljebb 1,565 milliárd EUR összegben ugyanezen időszak alatt az Európai Szomszédsági Támogatási Eszközből, a Szomszédsági Beruházási Keretből, a stabilitás és a béke elősegítését szolgáló eszközből és a közös kül- és biztonságpolitika költségvetéséből folyósított vissza nem térítendő támogatás is részét képezi.
                     Amint megállapodás születik az IMF-programról, sor kerülhet a 2002/639/EK határozat, illetve a 646/2010/EU határozatalapján nyújtott uniós makroszintű pénzügyi támogatás folyósítására.

                     (11)

                     Mivel Ukrajna az európai szomszédságpolitikához tartozó ország, ezért uniós makroszintű pénzügyi támogatásra jogosultnak minősül.

                     (12)

                     Tekintettel arra, hogy Ukrajna drámaian romló külső finanszírozási szükséglete várhatóan jelentősen meghaladja majd az IMF és más multilaterális intézmények által nyújtott források összegét, az Unió által Ukrajnának nyújtani szándékozott sürgős, uniós makroszintű pénzügyi támogatás a jelenlegi kivételes körülmények között megfelelő válasznak tekinthető a pénzügyi stabilizáció támogatása iránt Ukrajna részéről megfogalmazott kérésre. Az uniós makroszintű pénzügyi támogatás Ukrajna gazdasági stabilizációját és strukturálisreform-programját támogatja, és kiegészíti az IMF-hitelmegállapodás keretében rendelkezésre bocsátott forrásokat.

                     (13)

                     Indokolt, hogy az uniós makroszintű pénzügyi támogatás célja Ukrajna fenntartható külső finanszírozási helyzetének visszaállítása, és ezáltal gazdasági és társadalmi fejlődésének támogatása legyen.

                     (14)

                     Az uniós makroszintű pénzügyi támogatás összegét Ukrajna fennmaradó külső finanszírozási szükségletének előzetes becslése alapján határozták meg, figyelembe véve az ország saját forrásokból történő finanszírozási képességét, és különösen a rendelkezésére álló nemzetközi tartalékokat. Az uniós makroszintű pénzügyi támogatásnak ki kell egészítenie az IMF és a Világbank programjait és forrásait. A támogatás összegének meghatározása figyelembe veszi továbbá az Unió és a más támogatók közötti méltányos tehermegosztás biztosításának szükségességét, az Unió egyéb külső finanszírozási eszközeinek korábbi ukrajnai alkalmazását és a teljes uniós szerepvállalás hozzáadott értékét is.

                     (15)

                     A Bizottságnak biztosítania kell, hogy az uniós makroszintű pénzügyi támogatás jogi szempontból és tartalmilag összhangban álljon a külső fellépés és az egyéb vonatkozó uniós politikák különféle területein kitűzött alapelvekkel, célokkal és meghozott intézkedésekkel.

                     (16)

                     Az uniós makroszintű pénzügyi támogatásnak elő kell segítenie az Ukrajnával kapcsolatos uniós külpolitikát. A makroszintű pénzügyi támogatási műveletek során a Bizottság szolgálatainak és az Európai Külügyi Szolgálatnak mindvégig szorosan együtt kell működniük annak érdekében, hogy koordinálják az Unió külpolitikáját, és biztosítsák annak következetességét.

                     (17)

                     Az uniós makroszintű pénzügyi támogatásnak hozzá kell járulnia az Unióval közösen vallott értékekkel, többek között a demokráciával, a jogállamisággal, a felelősségteljes kormányzással, az emberi jogok tiszteletben tartásával, a fenntartható fejlődéssel és a szegénység visszaszorításával, valamint a nyitott, szabályokon alapuló és tisztességes kereskedelemmel összefüggésben Ukrajna által tett kötelezettségvállalásoknak való megfeleléshez.

                     (18)

                     Az uniós makroszintű pénzügyi támogatás nyújtásának előfeltétele, hogy Ukrajna tiszteletben tartsa a hatékony demokratikus mechanizmusokat, többek között a többpárti parlamentáris rendszert és a jogállamiságot, valamint garantálja az emberi jogok tiszteletben tartását. Emellett az uniós makroszintű pénzügyi támogatás konkrét célja az ukrán államháztartás-irányítási rendszerek hatékonyságának, átláthatóságának és elszámoltathatóságának fokozása, valamint a fenntartható növekedés és a költségvetési konszolidáció előmozdítását célzó strukturális reformok elősegítése. A Bizottságnak rendszeresen ellenőriznie kell az előfeltételek megvalósulását és az említett célkitűzések teljesítését is.

                     (19)

                     Az Uniónak az uniós makroszintű pénzügyi támogatáshoz kapcsolódó pénzügyi érdekeinek hatékony védelme céljából Ukrajnának megfelelő intézkedéseket kell hoznia a támogatással kapcsolatos csalás, korrupció és bármely egyéb szabálytalanság megelőzése és az ellenük való küzdelem érdekében. Ezen túlmenően rendelkezni kell a Bizottság által végzendő ellenőrzésekről és a Számvevőszék által végzendő pénzügyi ellenőrzésekről.

                     (20)

                     Az uniós makroszintű pénzügyi támogatás rendelkezésre bocsátása az Európai Parlament és a Tanács hatáskörének sérelme nélkül történik.

                     (21)

                     A makroszintű pénzügyi támogatás összegeinek összhangban kell lenniük a többéves pénzügyi keretben megállapított költségvetési előirányzatokkal.

                     (22)

                     Az uniós makroszintű pénzügyi támogatás a Bizottság irányítása alá tartozik. Annak érdekében, hogy az Európai Parlament és a Tanács nyomon követhesse e határozat végrehajtását, a Bizottságnak rendszeresen tájékoztatnia kell őket a támogatással kapcsolatos fejleményekről, és rendelkezésükre kell bocsátania a vonatkozó dokumentumokat.

                     (23)

                     Ezen határozat egységes végrehajtási feltételeinek biztosítása érdekében a Bizottságra végrehajtási hatásköröket kell ruházni. Ezeket a hatásköröket a 182/2011/EU európai parlamenti és tanácsi rendeletnek (3) megfelelően kell gyakorolni,

               ELFOGADTA EZT A HATÁROZATOT:

            1. cikk

               (1)   Ukrajna gazdasági stabilizációjának és reformjainak támogatása céljából az Unió legfeljebb 1 milliárd EUR összegű makroszintű pénzügyi támogatást nyújt Ukrajnának (a továbbiakban: „uniós makroszintű pénzügyi támogatás”). A támogatás hozzájárul Ukrajna sürgős – a kormány IMF által támogatott gazdasági programjában meghatározott – fizetésimérleg-szükségleteinek fedezéséhez.

               (2)   Az uniós makroszintű pénzügyi támogatás teljes összegét hitel formájában kell Ukrajna rendelkezésére bocsátani. A Bizottság felhatalmazást kap arra, hogy a szükséges források biztosítása és azok Ukrajnának történő továbbhitelezése céljából az Unió nevében a tőkepiacokon vagy pénzügyi intézményektől hitelt vegyen fel. A hitel maximális futamideje 15 év.

               (3)   Az uniós makroszintű pénzügyi támogatás rendelkezésre bocsátását a Bizottság oly módon irányítja, hogy az összeegyeztethető legyen az IMF és Ukrajna között kötött megállapodásokkal és megegyezésekkel, illetve a gazdasági reform tekintetében az európai szomszédságpolitika keretében az EU–Ukrajna társulási menetrendben meghatározott legfontosabb elvekkel és célokkal.

               (4)   A Bizottság rendszeresen tájékoztatja az Európai Parlamentet és a Tanácsot az uniós makroszintű pénzügyi támogatással kapcsolatos fejleményekről, ideértve annak folyósításait is, valamint kellő időben ezen intézmények rendelkezésére bocsátja a vonatkozó dokumentumokat.

               (5)   Az uniós makroszintű pénzügyi támogatás az ezen határozat 3. cikk (1) bekezdésében említett egyetértési megállapodás hatálybalépését követő első naptól számított egy évig áll rendelkezésre. A rendelkezésre állási időszak – a Bizottság javaslata alapján – a Tanács határozatával meghosszabbítható.

               (6)   Abban az esetben, ha Ukrajna finanszírozási szükséglete az uniós makroszintű pénzügyi támogatás folyósításának időszakában jelentősen csökken a kezdeti előrejelzésekhez képest, a Bizottság a 7. cikk (2) bekezdésében említett vizsgálóbizottsági eljárás keretében csökkenti, felfüggeszti vagy megszünteti a támogatást.

            2. cikk
            Az uniós makroszintű pénzügyi támogatás nyújtásának előfeltétele, hogy Ukrajna ténylegesen tiszteletben tartsa a demokratikus mechanizmusokat, többek között a többpárti parlamentáris rendszert és a jogállamiságot, valamint garantálja az emberi jogok tiszteletben tartását.
            A Bizottság az uniós makroszintű pénzügyi támogatás teljes életciklusa alatt nyomon követi ezen előfeltétel teljesülését.
            E cikket a 2010/427/EU tanácsi határozattal (4) összhangban kell alkalmazni.

            3. cikk

               (1)   A Bizottság az e határozat 7. cikkének (2) bekezdésében megállapított vizsgálóbizottsági eljárásnak megfelelően megállapodik az ukrán hatóságokkal az uniós makroszintű pénzügyi támogatáshoz kapcsolódó, a strukturális reformokra és a rendezett államháztartásra összpontosító, pontosan meghatározott gazdaságpolitikai és pénzügyi feltételekről, amelyeket az e feltételek teljesítésére vonatkozó időkeretet is tartalmazó egyetértési megállapodásba kell foglalni.
               Az egyetértési megállapodásban meghatározott gazdaságpolitikai és pénzügyi feltételeknek összhangban kell lenniük az 1. cikk (3) bekezdésében említett megállapodásokkal és megegyezésekkel, köztük az Ukrajna által az IMF támogatásával végrehajtott makrogazdasági kiigazítási és strukturálisreform-programokkal.

               (2)   E feltételek mindenekelőtt az ukrán államháztartás-irányítási rendszerek hatékonyságának, átláthatóságának és elszámoltathatóságának javítását célozzák, egyebek mellett az uniós makroszintű pénzügyi támogatás felhasználásával összefüggésben. A szakpolitikai intézkedések kidolgozásakor megfelelő mértékben figyelembe kell venni a kölcsönös piacnyitás, a szabályokon alapuló méltányos kereskedelem fejlesztése, valamint az Unió külpolitikájával összefüggő más prioritások terén elért előrelépést is. Az említett célkitűzések megvalósítása terén elért eredményeket a Bizottság rendszeresen nyomon követi.

               (3)   Az uniós makroszintű pénzügyi támogatás részletes pénzügyi feltételeit a Bizottság és az ukrán hatóságok között kötendő hitelmegállapodásban kell meghatározni.

               (4)   A Bizottság rendszeres időközönként meggyőződik arról, hogy továbbra is teljesülnek-e a 4. cikk (3) bekezdésében előírt feltételek, ideértve azt is, hogy Ukrajna gazdaságpolitikája összhangban van-e az uniós makroszintű pénzügyi támogatás célkitűzéseivel. Ennek során a Bizottság szorosan együttműködik az IMF-fel és a Világbankkal, és szükség esetén az Európai Parlamenttel és a Tanáccsal.

            4. cikk

               (1)   A (3) bekezdésben meghatározott feltételektől függően a Bizottság az uniós makroszintű pénzügyi támogatást két hitelrészletben bocsátja rendelkezésre. Az egyes részletek nagyságát az egyetértési megállapodásban kell meghatározni. Kivételesen, amennyiben a körülmények szükségessé teszik, az uniós makroszintű pénzügyi támogatás egyetlen hitelrészletben is rendelkezésre bocsátható.

               (2)   Az uniós makroszintű pénzügyi támogatás összegeire szükség esetén a 480/2009/EK, Euratom tanácsi rendelettel (5) összhangban tartalékot kell képezni.

               (3)   A hitelrészletek folyósításáról Bizottság dönt, feltéve, ha az összes alábbi feltétel teljesül:

                           a)

                           a 2. cikkben meghatározott előfeltétel;

                           b)

                           a nem elővigyázatossági jellegű IMF-hitelkeret által támogatott kiigazítási és strukturális reformintézkedéseket tartalmazó szakpolitikai program végrehajtása terén elért tartósan kielégítő eredmény;

                           c)

                           az egyetértési megállapodásban szereplő gazdaságpolitikai és pénzügyi feltételek megadott időkereten belüli teljesítése.

                     Amennyiben második részlet is szerepel majd a tervekben, annak rendelkezésére bocsátására legkorábban három hónappal az első részlet rendelkezésre bocsátása után kerülhet sor.

               (4)   A (3) bekezdésben említett feltételek nem teljesülése esetén a Bizottság átmenetileg felfüggeszti vagy megszünteti az uniós makroszintű pénzügyi támogatás folyósítását. Ilyen esetben tájékoztatja az Európai Parlamentet és a Tanácsot a felfüggesztés vagy megszüntetés okairól.

               (5)   Az uniós makroszintű pénzügyi támogatást az Ukrán Nemzeti Banknak kell kifizetni.

               (6)   A támogatás folyósítása az IMF-programról való megállapodást követően azonnal megkezdődik.

            5. cikk

               (1)   Az uniós makroszintű pénzügyi támogatáshoz kapcsolódó hitelfelvételi és -nyújtási műveleteket euróban, egyazon értéknap alkalmazásával kell végrehajtani, és az Unió ennek során nem lehet érintett a futamidők átalakításában, árfolyam- vagy kamatkockázatokban vagy más üzleti kockázatban.

               (2)   Ha a körülmények megengedik és amennyiben Ukrajna kéri, a Bizottság megteheti a szükséges lépéseket annak biztosítására, hogy a hitelfeltételek tartalmazzanak előtörlesztési rendelkezést, és hogy ehhez a hitelfelvételi műveletek feltételei közé felvett megfelelő rendelkezés kapcsolódjon.

               (3)   Amennyiben a körülmények lehetővé teszik a hitel kamatlábának csökkentését, és Ukrajna kérelmezi, a Bizottság dönthet úgy, hogy részben vagy egészben refinanszírozza eredeti hiteleit, vagy átalakíthatja a vonatkozó pénzügyi feltételeket. A refinanszírozási vagy átalakítási műveleteket az (1) és a (4) bekezdésben megállapított feltételekkel összhangban kell elvégezni, és azok nem eredményezhetik az adott hitel futamidejének meghosszabbítását vagy a refinanszírozás vagy az átalakítás napján fennálló tőkeösszeg növekedését.

               (4)   Az e határozat szerinti hitelfelvételi és -nyújtási műveletekhez kapcsolódó, az Unió részéről felmerülő összes költséget Ukrajna viseli.

               (5)   A Bizottság tájékoztatja az Európai Parlamentet és a Tanácsot a (2) és (3) bekezdésben említett műveletek alakulásáról.

            6. cikk

               (1)   Az uniós makroszintű pénzügyi támogatást a 966/2012/EU, Euratom európai parlamenti és tanácsi rendelettel (6) és a Bizottság 1268/2012/EU felhatalmazáson alapuló rendeletével (7) összhangban kell végrehajtani.

               (2)   Az uniós makroszintű pénzügyi támogatás végrehajtása közvetlen irányítással történik.

               (3)   Az ukrán hatóságokkal kötendő egyetértési megállapodásnak és hitelmegállapodásnak rendelkeznie kell:

                           a)

                           annak biztosításáról, hogy Ukrajna rendszeresen ellenőrizze az uniós költségvetésből nyújtott finanszírozás megfelelő felhasználását, megtegye a megfelelő intézkedéseket a szabálytalanságok és a csalások megelőzése érdekében, és szükség esetén jogi lépéseket tegyen az e határozat alapján nyújtott, jogellenesen felhasznált pénzeszközök visszafizettetése érdekében;

                           b)

                           az Unió pénzügyi érdekei védelmének biztosításáról, különösen az uniós makroszintű pénzügyi támogatást érintő csalás, korrupció és egyéb szabálytalanságok megelőzését és az ellenük való küzdelmet illetően meghozandó egyedi intézkedések előírásáról, összhangban a 2988/95/EK, Euratom tanácsi rendelettel (8), a 2185/96/Euratom, EK tanácsi rendelettel (9), valamint a 883/2013/EU, Euratom európai parlamenti és tanácsi rendelettel (10);

                           c)

                           a Bizottságnak – az Európai Csalás Elleni Hivatalt is beleértve – vagy képviselőinek kifejezett felhatalmazásáról ellenőrzések, ezen belül helyszíni ellenőrzések és vizsgálatok lefolytatására;

                           d)

                           a Bizottság és a Számvevőszék kifejezett felhatalmazása arra, hogy az uniós makroszintű pénzügyi támogatás rendelkezésre állásának időtartama alatt és azt követően is ellenőrzéseket hajtsanak végre, ideértve dokumentumok ellenőrzését és helyszíni ellenőrzéseket, például működési értékeléseket; és

                           e)

                           annak biztosítása, hogy amennyiben megállapításra kerül, hogy Ukrajna az uniós makroszintű pénzügyi támogatás kezelésével kapcsolatban csalást vagy korrupciót követ el, illetve olyan más jogellenes tevékenységet folytat, amely sérti az Unió pénzügyi érdekeit, az Uniónak jogában álljon a hitel lejárat előtti visszafizettetése.

               (4)   Az uniós makroszintű pénzügyi támogatás végrehajtása során a Bizottság – működési értékelés révén – felügyeli az Ukrajna által alkalmazandó, a támogatás szempontjából releváns pénzügyi szabályok, igazgatási eljárások, valamint külső és belső ellenőrzési mechanizmusok megfelelőségét.

            7. cikk

               (1)   A Bizottság munkáját egy bizottság segíti. Ez a bizottság a 182/2011/EU rendelet értelmében vett bizottság.

               (2)   Az e bekezdésre való hivatkozáskor a 182/2011/EU rendelet 5. cikkét kell alkalmazni.

            8. cikk

               (1)   A Bizottság minden év június 30-ig benyújtja az Európai Parlamentnek és a Tanácsnak az e határozat előző évi végrehajtásáról, illetve a végrehajtás értékeléséről szóló jelentést. A jelentésben a Bizottság:

                           a)

                           megvizsgálja az uniós makroszintű pénzügyi támogatás végrehajtása terén elért eredményeket;

                           b)

                           értékeli Ukrajna gazdasági helyzetét és kilátásait, valamint a 3. cikk (1) bekezdésében említett szakpolitikai intézkedések végrehajtása terén elért előrelépést;

                           c)

                           megvilágítja az egyetértési megállapodásban meghatározott gazdaságpolitikai feltételek, Ukrajna aktuális gazdasági és költségvetési eredményei, valamint a Bizottságnak az uniós makroszintű pénzügyi támogatás részletei felszabadítására vonatkozó határozatai közötti összefüggést.

               (2)   Az 1. cikk (5) bekezdésében említett rendelkezésre állási időszak lejárta után legkésőbb két évvel a Bizottság utólagos értékelő jelentést nyújt be az Európai Parlamentnek és a Tanácsnak, értékelve a lezárt uniós makroszintű pénzügyi támogatási műveletek eredményeit és hatékonyságát, valamint azt, hogy ezek milyen mértékben járultak hozzá a támogatás céljainak megvalósításához.

            9. cikk
            Ez a határozat az Európai Unió Hivatalos Lapjában való kihirdetését követő napon lép hatályba.

            Kelt Luxembourgban, 2014. április 14-én.

                  a Tanács részéről

                  az elnök

               C. ASHTON

            (1)  A Tanács 2002. július 12-i 2002/639/EC határozata az Ukrajnának nyújtott makroszintű kiegészítő pénzügyi támogatásról (HL L 209., 2002.8.6., 22. o.)

            (2)  Az Európai Parlament és a Tanács 2010. július 7-i 646/2010/EU határozata az Ukrajnának nyújtott makroszintű pénzügyi támogatásról (HL L 179., 2010.7.14., 1. o.).

            (3)  A Európai Parlament és a Tanács 2011. február 16-i 182/2011/EU rendelete a Bizottság végrehajtási hatásköreinek gyakorlására vonatkozó tagállami ellenőrzési mechanizmusok szabályainak és általános elveinek megállapításáról (HL L 55., 2011.2.28., 13. o.).

            (4)  A Tanács 2010. július 26-i 2010/427/EU határozata az Európai Külügyi Szolgálat szervezetének és működésének megállapításáról (HL L 201., 2010.8.3., 30. o.).

            (5)  A Tanács 2009. május 25-i 480/2009/EK, Euratom rendelete a külső fellépésekre vonatkozó garanciaalap létrehozásáról (HL L 145., 2009.6.10., 10. o.).

            (6)  Az Európai Parlament és a Tanács 2012. október 25-i 966/2012/EU, Euratom rendelete az Unió általános költségvetésére alkalmazandó pénzügyi szabályokról és az 1605/2002/EK, Euratom tanácsi rendelet hatályon kívül helyezéséről (HL L 298., 2012.10.26., 1. o.).

            (7)  A Bizottság 2012. október 29-i 1268/2012/EU felhatalmazáson alapuló rendelete az Unió általános költségvetésére alkalmazandó pénzügyi szabályokról szóló 966/2012/EU, Euratom európai parlamenti és tanácsi rendelet alkalmazási szabályairól (HL L 362., 2012.12.31., 1. o.).

            (8)  A Tanács 1995. december 18-i 2988/95/EK, Euratom rendelete az Európai Közösségek pénzügyi érdekeinek védelméről (HL L 312., 1995.12.23., 1. o.).

            (9)  A Tanács 1996. november 11-i 2185/96/Euratom, EK rendelete az Európai Közösségek pénzügyi érdekeinek csalással és egyéb szabálytalanságokkal szembeni védelmében a Bizottság által végzett helyszíni ellenőrzésekről és vizsgálatokról (HL L 292., 1996.11.15., 2. o.).

            (10)  Az Európai Parlament és a Tanács 2013. szeptember 11-i 883/2013/EU, Euratom rendelete az Európai Csalás Elleni Hivatal (OLAF) által lefolytatott vizsgálatokról, valamint az 1073/1999/EK európai parlamenti és tanácsi rendelet és az 1074/1999/Euratom tanácsi rendelet hatályon kívül helyezéséről (HL L 248., 2013.9.18., 1. o.).


title: A Tanács határozata (1987. január 26.) a vércsoport meghatározásra használatos reagensek cseréjéről szóló európai megállapodásnak a Közösség részéről történő elfogadásáról

text:
Fontos jogi nyilatkozat

|

31987D0068

Hivatalos Lap L 037 , 07/02/1987 o. 0030 - 0030 finn különkiadás fejezet 11 kötet 11 o. 0375  svéd különkiadás fejezet 11 kötet 11 o. 0375

		A Tanács határozata(1987. január 26.)a vércsoport meghatározásra használatos reagensek cseréjéről szóló európai megállapodásnak a Közösség részéről történő elfogadásáról(87/68/EGK)AZ EURÓPAI KÖZÖSSÉGEK TANÁCSA,tekintettel az Európai Gazdasági Közösséget létrehozó szerződésre és különösen annak 28. cikkére,tekintettel a Bizottság javaslatára,mivel a vércsoport meghatározásra használatos reagensek cseréjéről szóló európai megállapodás 5. cikkének 1. bekezdése előírja, hogy a Szerződő Feleknek meg kell tenni minden szükséges intézkedést annak érdekében, hogy a más Felek által rendelkezésükre bocsátott vércsoport meghatározásra használatos reagensekre ne vonatkozzon semmiféle importvám;mivel a Közös Vámtarifától való minden eltérés, legyen az önálló elhatározáson, vagy megállapodáson alapuló, egyedül a Közösség hatáskörébe tartozik;mivel a megállapodás kiegészítő jegyzőkönyve, amely az Európai Gazdasági Közösséget a megállapodás Szerződő Felévé nyilvánítja, feljogosítja a Közösséget, hogy hatáskörét gyakorolja ezen a területen; mivel a megállapodásban körülírt eltérési lehetőségeket a Közösség vámmentességi szabályai már feloldják;mivel a Közösség ezáltal a megállapodáshoz tartozó Szerződő Féllé válhat,A KÖVETKEZŐKÉPPEN HATÁROZOTT:1. cikkA vércsoport meghatározásra használatos reagensek cseréjéről szóló európai megállapodást az Európai Gazdasági Közösség elfogadta.A megállapodás szövegét e határozathoz csatolták.2. cikkA Tanács elnöke felhatalmazást kap, hogy kijelölje a megállapodásnak a Közösséget jogilag kötelező aláírására jogosult személyeket.Kelt Brüsszelben, 1987. január 26-án.a Tanács részérőlaz elnökL. Tindemans--------------------------------------------------


title: A Politikai és Biztonsági Bizottság EUPOL Kinshasa/2/2005 határozata ( 2005. november 22. ) az EU kinshasai (KDK) rendőri missziója, az EUPOL  Kinshasa  misszióvezetője megbízatásának meghosszabbításáról

text:
               21.12.2005

               HU

               Az Európai Unió Hivatalos Lapja

               L 335/57

      A POLITIKAI ÉS BIZTONSÁGI BIZOTTSÁG EUPOL KINSHASA/2/2005 HATÁROZATA

   (2005. november 22.)
   az EU kinshasai (KDK) rendőri missziója, az EUPOL „Kinshasa” misszióvezetője megbízatásának meghosszabbításáról
   (2005/921/KKBP)
   A POLITIKAI ÉS BIZTONSÁGI BIZOTTSÁG,
   tekintettel az Európai Unióról szóló szerződésre és különösen annak 25. cikke (3) bekezdésére,
   tekintettel az Európai Uniónak az Integrált Rendőri Egységre vonatkozó kinshasai (KDK) rendőri missziójáról (EUPOL „Kinshasa”) (1) szóló, 2004. december 9-i 2004/847/KKBP tanácsi együttes fellépésre és különösen annak 5. és 8. cikkére,
   mivel:

               (1)

               A Politikai és Biztonsági Bizottság 2004. december 9-én elfogadta az Adílio Custódiónak az EUPOL „Kinshasa” misszióvezetőjévé való kinevezéséről szóló, EUPOL Kinshasa/1/2004 határozatot (2).

               (2)

               Az említett határozat 2005. december 31-én hatályát veszti.

               (3)

               A Tanács 2005. november 7-én megállapodott az EUPOL „Kinshasa” további 12 hónapos időszakra való meghosszabbításáról.

               (4)

               A főtitkár/főképviselő javasolta Adílio Custódio, az EUPOL „Kinshasa” misszióvezetője megbízatásának a misszió végéig való meghosszabbítását.

               (5)

               Az EUPOL „Kinshasa” misszióvezetőjének megbízatását ezért a misszió végéig meg kell hosszabbítani,

         A KÖVETKEZŐKÉPPEN HATÁROZOTT:
   1. cikk
   Adílio Custódio, az EUPOL „Kinshasa” misszió misszióvezetőjének megbízatását a Politikai és Biztonsági Bizottság a misszió végéig meghosszabbítja.
   2. cikk
   Ez a határozat az elfogadásának napján lép hatályba.
   Ezt a határozatot az EUPOL „Kinshasa” misszió végéig kell alkalmazni.

      Kelt Brüsszelben, 2005. november 22-én.

            a Politikai és Biztonsági Bizottság részéről

            az elnök

         J. KING

      (1)  HL L 367., 2004.12.14., 30. o.

      (2)  HL L 396., 2004.12.31., 61. o.


title: 2006/307/EK: A Tanács határozata ( 2006. április 10. ) a Régiók Bizottsága egy osztrák póttagjának kinevezéséről

text:
               28.4.2006

               HU

               Az Európai Unió Hivatalos Lapja

               L 115/35

      A TANÁCS HATÁROZATA

   (2006. április 10.)
   a Régiók Bizottsága egy osztrák póttagjának kinevezéséről
   (2006/307/EK)
   AZ EURÓPAI UNIÓ TANÁCSA,
   tekintettel az Európai Közösséget létrehozó szerződésre és különösen annak 263. cikkére,
   tekintettel az osztrák kormány javaslatára,
   mivel:

               (1)

               A Tanács 2006. január 24-én elfogadta a Régiók Bizottsága teljes jogú tagjainak és póttagjainak a 2006. január 26. és 2010. január 25. közötti időszakra történő kinevezéséről szóló 2006/116/EK határozatot (1).

               (2)

               Ferdinand EBERLE megbízatása lejártának következtében a Régiók Bizottsága egy póttagjának helye betöltetlen maradt,

         A KÖVETKEZŐKÉPPEN HATÁROZOTT:
   1. cikk
   A Tanács a Régiók Bizottsága póttagjának a hivatali idő hátralévő részére, azaz 2010. január 25-ig a következő személyt nevezi ki:
   Dr. Elisabeth ZANON
   Landeshauptmannstellvertreterin Tirol
   Ferdinand EBERLE helyére.
   2. cikk
   Ezt a határozatot az Európai Unió Hivatalos Lapjában ki kell hirdetni.
   Ez a határozat az elfogadásának napján lép hatályba.

      Kelt Luxembourgban, 2006. április 10-én.

            a Tanács részéről

            az elnök

         U. PLASSNIK

      (1)  HL L 56., 2006.2.25., 75. o.


title: 2005/924/EK: A Bizottság határozata ( 2005. december 21. ) a tarifális preferenciák általános rendszerének alkalmazásáról szóló 980/2005/EK tanácsi rendelet 26. cikke e) pontja által előírt, a fenntartható fejlődésre és a felelősségteljes kormányzásra vonatkozó különleges ösztönző előírásnak megfelelő kedvezményezett országok listájáról

text:
               22.12.2005

               HU

               Az Európai Unió Hivatalos Lapja

               L 337/50

      A BIZOTTSÁG HATÁROZATA

   (2005. december 21.)
   a tarifális preferenciák általános rendszerének alkalmazásáról szóló 980/2005/EK tanácsi rendelet 26. cikke e) pontja által előírt, a fenntartható fejlődésre és a felelősségteljes kormányzásra vonatkozó különleges ösztönző előírásnak megfelelő kedvezményezett országok listájáról
   (2005/924/EK)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   tekintettel a tarifális preferenciák általános rendszerének alkalmazásáról szóló, 2005. június 27-i 980/2005/EK tanácsi rendeletre (1) és különösen annak 11. és 26. cikkére,
   mivel:

               (1)

               A 980/2005/EK rendelet a bizonyos követelményeknek megfelelő fejlődő országok számára fenntartható fejlődésre és a felelősségteljes kormányzásra vonatkozó különleges ösztönző előírást biztosít.

               (2)

               A különleges ösztönző előírást alkalmazni kívánó valamennyi fejlődő ország 2005. október 31-ig írásban benyújtotta kérelmét, amelyhez mellékelte a vonatkozó egyezmények ratifikálásával kapcsolatos átfogó tájékoztatást, az egyezmények rendelkezéseinek hatékony végrehajtására irányuló jogszabályokat és rendelkezéseket, valamint a vonatkozó egyezményekben és kapcsolódó okmányokban előrevetített ellenőrzési és felülvizsgálati mechanizmus elfogadására és teljesítésére irányuló kötelezettségvállalását.

               (3)

               A Bizottság a 980/2005/EK rendelet 11. cikke rendelkezéseivel összhangban megvizsgálta ezeket a kérelmeket, és megállapította a vonatkozó kritériumokat teljesítő kedvezményezett országok végleges listáját. Ennek megfelelően ezeknek az országoknak 2006. január 1-jétől2008. december 31-ig a különleges ösztönző előírást meg kell adni.

               (4)

               Az e határozatban előírt intézkedések összhangban vannak az Általános Preferenciális Rendszer Bizottságának véleményével,

         A KÖVETKEZŐKÉPPEN HATÁROZOTT:
   Egyetlen cikk
   2006. január 1-je és 2008. december 31-e között a következő fejlődő országokra vonatkozik a 980/2005/EK rendelet által előírt fenntartható fejlődésre és a felelősségteljes kormányzásra vonatkozó különleges ösztönző előírás:

               (BO)

               Bolívia

               (CO)

               Kolumbia

               (CR)

               Costa Rica

               (EC)

               Ecuador

               (GE)

               Grúzia

               (GT)

               Guatemala

               (HN)

               Honduras

               (LK)

               Srí Lanka

               (MD)

               Moldovai Köztársaság

               (MN)

               Mongólia

               (NI)

               Nicaragua

               (PA)

               Panama

               (PE)

               Peru

               (SV)

               El Salvador

               (VE)

               Venezuela

      Kelt Brüsszelben, 2005. december 21-én.

            a Bizottság részéről

         Peter MANDELSON

            a Bizottság tagja

      (1)  HL L 169., 2005.6.30., 1. o.